Modstandere af grænsekontrol fremhæver ofte, at der er tale om spild af penge, og grænsekontrol koster da også.

Siden grænsekontrollen blev indført, har den kostet 275 millioner kroner i perioden 4. januar 2016 og til og med 31. december 2018, skriver DR med Rigspolitiet som kilde.

Men der er også et andet regnestykke. Nemlig det antal personer, der er blevet forhindret i at rejse ind i Danmark.

Og især hvem.

Over tusinde potentielle asylansøgere afvist

Siden grænsekontrollen blev indført i januar 2016, er i alt 7.716 personer blevet afvist til og med den 21. april i år.

Hvor mange af dem, der har været potentielle asylansøgere, fremgår ikke af politiets statistikker.

Imidlertid har DR fået oplyst, at i alt 1.248 personer fra lande, hvorfra der typisk kommer asylansøgere, er blevet afvist ved grænsen i perioden 1. januar 2018 og til 1. april i år.

Det drejer sig om: Syrere: 378. Afghanere: 269. Irakere: 265. Eritrere: 173. Somaliere: 163.

Og der er altså som nævnt tale personer, der er blevet afvist over en periode på blot 15 måneder, og som alle kommer fra flygtningeproducerende lande.

Hvis de var kommet ind i landet uden om grænsekontrollen, ville deres alternativ til at søge asyl være været kriminalitet og sort arbejde.

Som asylansøgere ville de have kostet over 300 millioner

Nu er det selvfølgelig ikke sikkert, at de alle havde planer om at søge asyl i Danmark, men går man ud fra, at det er tilfældet, ville de have kostet de danske skatteborgere et trecifret millionbeløb.

Ifølge Udlændingestyrelsens publikation, ”Tal og fakta på udlændingeområdet 2017”, koster en helårs asylansøger samfundet 241.642 kroner netto alene i indkvarteringsudgifter.

Under forudsætning af, at samtlige 1.248 personer ville have søgt asyl, hvis de var kommet ind i landet, ville det i 2017-priser have betydet en ekstraudgift på lidt over 301 millioner kroner.

Siden grænsekontrollen blev indført, har den i løbet af 36 måneder som nævnt kostet 275 millioner kroner, men har til gengæld på blot 15 måneder sparet skatteborgerne for noget i retning af 300 millioner kroner.

Tallene taler deres eget tydelige sprog om den økonomiske gevinst for samfundet, som grænsekontrollen i realiteten er.

Grænsekontrol virker og vi skal have mere af den

Hos Dansk Folkeparti er udlændinge- og integrationsordfører Martin Henriksen ovenud tilfreds med udviklingen.

”Politikken virker, og når noget virker, så skal man ikke have mindre af det, men mere af det. Derfor skal vi udbygge grænsekontrollen, og det kan kun gå for langsomt,” siger Martin Henriksen og fortsætter:

”Grænsekontrol er fædrelandskærlighed, og oveni det, så giver det god mening både rent sikkerhedsmæssigt, men også økonomisk. Jeg håber, at vi efter valget kan fortsætte og udbygge kontrollen. Så det bliver et spændende valg.”

Læs også:

https://www.dr.dk/nyheder/udland/sapo-tusindvis-af-voldelige-islamister-bor-i-sverige

https://www.dr.dk/nyheder/indland/10-millioner-kontroller-ved-graensen-under-en-promille-afvises

http://uim.dk/publikationer/tal-og-fakta-pa-udlaendingeomradet-2017